ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2644/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Συντονισμός της δράσης των ΜΚΟ στο Σουδάν

Δύναται η Επιτροπή να αναφέρει ποιες ΜΚΟ, που έκαναν χρήση πόρων της ΕΕ, δραστηριοποιούνται στο Σουδάν στο πεδίο ανακούφισης από το λιμό και κατά πόσο υπήρξε κάποια προσπάθεια σε επίπεδο ΕΕ για να συντονισθεί το έργο αυτών των ΜΚΟ;

Απάντηση της κυρίας Bonino εξ ονόματος της Επιτροπής

(17 Σεπτεμβρίου 1998)

Οι εξής οργανώσεις αλλά και οι μη κυβερνητικές οργανώσεις (MKO) έχουν ήδη λάβει βοήθεια από την Επιτροπή για επισιτιστικά προγράμματα και διανομή τροφής στο Σουδάν: Παγκόσμιο Επισιτιστικό Πρόγραμμα των Ηνωμένων Εθνών, Παγκόσμιο Ταμείο των Ηνωμένων Εθνών για τα Παιδιά (UNICEF), Γιατροί χωρίς Σύνορα (Βέλγιο), Medair (Ελβετία), Σώστε το Παιδί (Ηνωμένο Βασίλειο), Διεθνής Φροντίδα, Ολλανδική Διεθνής Οικουμενική Βοήθεια, και Oxfam (Ηνωμένο Βασίλειο). Αναμένεται ότι νέες χορηγίες θα επιβεβαιωθούν σύντομα για τις εξής συμπληρωματικές οργανώσεις, καθώς επίσης και για επισιτιστικά προγράμματα: Διεθνής Επιτροπή Ερυθρού Σταυρού, Διεθνής Επιτροπή Διάσωσης (Ηνωμένες Πολιτείες), Φροντίδα (Γερμανία), Γιατροί χωρίς Σύνορα (Κάτω Χώρες), Γιατροί χωρίς Σύνορα (Ελβετία), Merlin (Ηνωμένο Βασίλειο), και Δράση κατά της Πείνας (Γαλλία).

Η Επιτροπή υποστηρίζει επίσης τις παρακάτω λοιπές οργανώσεις για να παρέχουν ζωτική ανθρωπιστική βοήθεια στο Σουδάν, αλλά σε τομείς διαφορετικούς απο τα επισιτιστικά προγράμματα και τη διανομή τροφής (υγεία, διανομή ειδών πρόνοιας, προγράμματα ασφάλειας διατροφής όπως υγεία των ζώων, εξοπλισμό αλιείας, σπόρους και εργαλεία): Γερμανικός Ερυθρός Σταυρός, Goal (Ιρλανδία), Φαρμακοποιοί χωρίς Σύνορα (Γαλλία), COSV (Ιταλία), Γιατροί του Κόσμου (Γαλλία), Διεθνής Βοήθεια Σουηδίας, Κτηνίατροι χωρίς Σύνορα (Ελβετία), Κτηνίατροι χωρίς Σύνορα (Βέλγιο), Intermon (Ισπανία), Νοσοκομεία χωρίς Σύνορα (Γαλλία) και Διεθνής Επιτροπή Διάσωσης (Ισπανία).
ΓΡΑΠΤΗ ΕΡΩΤΗΣΗ E-2789/98

υποβολή: Graham Watson (ELDR) προς την Επιτροπή

(17 Σεπτεμβρίου 1998)

Θέμα: Φωτορύπανση

Η φωτορύπανση είναι ένα πρόβλημα με διογκούμενες διαστάσεις τόσο στα αστικά κέντρα όσο και στην ύπαιθρο, και δημιουργεί σοβαρά φυσιολογικά και οικολογικά ζητήματα. Αυτή η μορφή ρύπανσης δαπανά επίσης ηλεκτρική ενέργεια πράγμα που σημαίνει διασπάθιση χρήματος και, κατά συνέπεια, ακόμη πιο σημαντική σπατάλη των περιορισμένων ενεργειακών πόρων του πλανήτη.

Έχει η Επιτροπή εκπονήσει μελέτες για αυτή τη μορφή ρύπανσης και, εάν ναι, έχουν προγραμματιστεί κάποιες κατάλληλες κοινοτικές πρωτοβουλίες;

Απάντηση του κ. Flynn εξ ονόματος της Επιτροπής

(28 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στις γραπτές ερωτήσεις E-1166/95(1) και E-2014/95 του κ. Whitehead(2).

(1) ΕΕ C 196 της 31.7.1995.

(2) ΕΕ C 277 της 23.10.1995.
ΓΡΑΠΤΗ ΕΡΩΤΗΣΗ E-2949/98

υποβολή: Ludivina García Arias (PSE) προς την Επιτροπή

(8 Οκτωβρίου 1998)

Θέμα: Καθυστέρηση της αμοιβαίας αναγνώρισης των διπλωμάτων τριτοβάθμιας εκπαίδευσης

Θεωρεί η Επιτροπή ότι η αδικαιολόγητη πέραν του ενός έτους καθυστέρη από τα κράτη μέλη της αμοιβαίας αναγνώρισης των διπλωμάτων τριτοβάθμιας εκπαίδευσης περιορίζει ντε φάκτο την αναγνώριση των επαγγελματικών προσόντων, τα οποία πιστοποιούνται από τα διπλώματα που ρυθμίζονται από την οδηγία 89/48/ΕΟΚ(1),και κατ' ακολουθίαν την ελεύθερη εγκατάσταση των ευρωπαίων πολιτών εντός της Ευρωπαϊκής Ένωσης;Εάν ναι, δεν νομίζει η Επιτροπή ότι η αμοιβαία αναγνώριση ή έγκριση των διπλωμάτων που εκδίδονται από πανεπιστήμια της ΕΕ πρέπει επίσης να διέπονται από μια κοινοτική ρύθμιση;

Απάντηση του κ. Monti εξ ονόματος της Επιτροπής

(06 Νοεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή της ερώτηση E-529/98(2).

(1) ΕΕ L 19 της 24.1.1989, σελ. 16.

(2) ΕΕ C 402 της 22.12.1998, σελ. 14.
ΓΡΑΠΤΗ ΕΡΩΤΗΣΗ E-2435/98

υποβολή: Irini Lambraki (PSE) και Konstadinos Klironomos (PSE) προς την Επιτροπή

(30 Ιουλίου 1998)

Θέμα: Καταστροφή αμπελουργικών εκτάσεων λόγω καύσωνα

Στις αρχές του Ιουλίου 1998 ένα παρατεταμένο κύμα καύσωνα προκάλεσε τεράστιες καταστροφές σε μεγάλες αμπελουργικές εκτάσεις στην Ελλάδα κυρίως σε αμπελώνες επιτραπέζιου σταφυλιού και παραγωγής οίνων υψηλής ποιότητας.

Ερωτάται η Επιτροπή εάν υπάρχει πρόβλεψη αντιμετώπισης τέτοιου είδους καταστροφών οι οποίες θα έχουν μακροχρόνια επίπτωση στην αγορά ποιοτικού οίνου και θα επηρεάσουν έντονα το εισόδημα των παραγωγών και αν προτίθεται να στηρίξει την αναφύτευση των αμπελώνων που καταστράφηκαν από τον καύσωνα.

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Η χορήγηση ενισχύσεων στην περίπτωση ζημιών λόγων κλιματικών συνθηκών δεν προβλέπεται κατά κανόνα στο πλαίσιο της κοινής οργάνωσης αμπελοοινικής αγοράς (ΚΟΑ). Άλλωστε, η κανονιστική ρύθμιση αυτής της ΚΟΑ δεν προβλέπει ενισχύσεις σχετικές με την παραγωγή ούτε με τις εκτάσεις. Μόνον, στο άρθρο 78 του βασικού κανονισμού (ΕΟΚ) 822/87 του Συμβουλίου, της 16ης Μαρτίου 1987, για την κοινή οργάνωση αμπελοοινικής αγοράς(1), γίνεται αναφορά στις φυσικές καταστροφές με την έννοια της δυνατότητας απαλλαγής ορισμένων υποχρεώσεων όπως, για παράδειγμα, της υποχρεωτικής απόσταξης, πράγμα που δεν συμβαίνει στην εν λόγω περίπτωση.

Όσον αφορά τη δυνατότητα εφαρμογής προγράμματος για τη χρηματοδότηση των αμπελοκαλλιεργητών προκειμένου να επαναφυτεύσουν τις αμπελουργικές εκτάσεις στις οποίες προκλήθηκαν οι ζημιές λόγω της ξηρασίας, η κοινοτική νομοθεσία που ισχύει σήμερα προβλέπει δύο δυνατότητες με πρωτοβουλία του κράτους μέλους:

- εθνικές ενισχύσεις για τις επενδύσεις στις φυτείες αμπελουργικών εκτάσεων με βάση τα κριτήρια τα οποία έχουν ορισθεί στον κανονισμό (ΕΟΚ) 2741/89 της Επιτροπής, της 11ης Σεπτεμβρίου 1989, για τον καθορισμό των κριτηρίων τα οποία λαμβάνονται υπόψη στο πλαίσιο του άρθρου 14 του κανονισμού (ΕΟΚ) 822/87 του Συμβουλίου όσον αφορά τις εθνικές ενισχύσεις για την φύτευση αμπελουργικών εκτάσεων(2). Οι ενισχύσεις αυτές πρέπει να κοινοποιούνται προηγουμένως στην Επιτροπή;

- ενισχύσεις για τις επενδύσεις επαναφύτευσης με κοινοτική συγχρηματοδότηση του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - τμήμα Προσανατολισμού, που πρέπει να τηρούν τη χρηματοδοτική χορήγηση υπέρ της Ελλάδας για την τρέχουσα περίοδο προγραμματισμού (1994-1999) και να ακολουθούν την προβλεπόμενη διαδικασία για τον σκοπό αυτό, στο κοινοτικό πλαίσιο στήριξης του στόχου 1. Ένας ορθός αναπρογραμματισμός, στόχος του οποίου θα είναι να διορθώσει τις ζημιές αυτές, πρέπει να υποβληθεί από την ελληνική κυβέρνηση στην Επιτροπή για έγκριση, το συντομότερο δυνατό.

(1) ΕΕ L 84 της 27.3.1987.

(2) ΕΕ L 264 της 12.9.1989.
ΓΡΑΠΤΗ ΕΡΩΤΗΣΗ E-2420/98

υποβολή: Patricia McKenna (V) προς την Επιτροπή

(27 Ιουλίου 1998)

Θέμα: Κοινοποίηση θέσεως νέων τροφίμων ή νέων συστατικών τροφίμων στην αγορά κατ' εφαρμογήν του άρθρου 5 του κανονισμού (ΕΚ) 258/97

Πόσες κοινοποιήσεις θέσεως νέων τροφίμων ή νέων συστατικών τροφίμων στην αγορά κατ' εφαρμογήν του άρθρου 5 του κανονισμού (ΕΚ) 258/97 έχει λάβει έως σήμερα η Επιτροπή;

Δύναται η Επιτροπή να παράσχει πλήρη στοιχεία για όλες αυτές τις κοινοποιήσεις και συγκεκριμένα να αναφέρει

- τον αιτούντα,

- την περιγραφή του τροφίμου ή του συστατικού τροφίμου,

- τα επιστημονικά αποδεικτικά στοιχεία που έχουν υποβληθεί,

- την ημερομηνία κοινοποιήσεως,

- την ημερομηνία διαβιβάσεως στα κράτη μέλη;

Απάντηση του κ. Bangemann Εξ ονόματος της Επιτροπής

(24 Σεπτεμβρίου 1998)

Η Επιτροπή έχει λάβει, μέχρι στιγμής, επτά κοινοποιήσεις, σύμφωνα με το άρθρο 5 του κανονισμού (ΕΚ) 258/97 σχετικά με τα νέα τρόφιμα και τα νέα συστατικά τροφίμων.

Η Επιτροπή αποστέλλει κατευθείαν στο Αξιόλογο Μέλος και στη Γραμματεία του Κοινοβουλίου πίνακα που παρέχει τις αιτούμενες πληροφορίες.
ΓΡΑΠΤΗ ΕΡΩΤΗΣΗ E-2018/98

υποβολή: Hiltrud Breyer (V) προς το Συμβούλιο

(29 Ιουνίου 1998)

Θέμα: Κανονισμός αριθ. 258/97 σχετικά με τα νέα τρόφιμα και τα νέα συστατικά τροφίμων

Είναι σε θέση το Συμβούλιο να εξηγήσει πώς θα λειτουργήσουν στην πράξη οι διατάξεις του άρθρου 8 του κανονισμού 258/97(1); Συγκεκριμένα:

- Ποιά λεκτική διατύπωση συνιστάται για να καλύπτονται οι διατάξεις του άρθρου 8.1(α) τελευταία υποπαράγραφος όπου ορίζεται ότι, στην επισήμανση, πρέπει να μνημονεύονται τα χαρακτηριστικά ή οι τροποποιημένες ιδιότητες μαζί με υπόδειξη της μεθόδου βάσει της οποίας ελήφθη το εν λόγω χαρακτηριστικό ή η ιδιότητα;

- Ποιά κριτήρια θα ισχύσουν για τις αξιολογήσει του άρθρου 8.1 (β) και (γ) (ειδικές επιπτώσεις στην υγεία και επιφυλάξεις ηθικής τάξεως) και ποιός θα τα εφαρμόσει;

Απάντηση

(19 Οκτωβρίου 1998)

Σύμφωνα με τους κανόνες της Συνθήκης, εναπόκειται στα μεν κράτη μέλη να λάβουν τα αναγκαία μέτρα για την εφαρμογή του κανονισμού που αναφέρει το αξιότιμο Μέλος του Κοινοβουλίου, στη δε Επιτροπή να μεριμνήσει για την εφαρμογή αυτή, ενδεχομένως υπό τον έλεγχο του Δικαστηρίου.

(1) ΕΕ L 43 της 14.2.1997, σελ. 1.
ΓΡΑΠΤΗ ΕΡΩΤΗΣΗ E-2642/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Συντονισμός δράσης στο Σουδάν

Εκτιμά η Επιτροπή ότι υπάρχει κάποιος συντονισμός δράσης μεταξύ των κυβερνήσεων των κρατών μελών που δραστηριοποιούνται στο Σουδάν για την ανακούφιση από το λιμό και θεωρεί ότι παρόμοιος συντονισμός μπορεί να βελτιώσει την αποτελεσματικότητα των προσπαθειών τους;

Απάντηση της κυρίας Bonino εξ ονόματος της Επιτροπής

(17 Σεπτεμβρίου 1998)

Το μεγαλύτερο μέρος της ανθρωπιστικής βοήθειας για όσους έχουν θιγεί από τον πόλεμο και την ξηρασία στο Σουδάν διοχετεύεται μέσω των οργανώσεων (Ηνωμένα Έθνη ή μη Κυβερνητικές Οργανώσεις (ΜΚΟ)) που εργάζονται υπό την προστασία της Επιχείρησης "Lifeline" στο Σουδάν (OLS). H οργάνωση OLS αποτελεί ένα μηχανισμό συνεργασίας καθώς και ένα νομικό πλαίσιο.

Υπό την αιγίδα της OLS, έχουν γίνει τακτικές συντονιστικές συνεδριάσεις, τόσο στο Χαρτούμ όσο και στο Ναϊρόμπι. Ορισμένες από αυτές τις συνεδριάσεις είναι αποκλειστικά για χρηματοδότες, συμπεριλαμβανομένων των κρατών μελών. Κατά την άποψη της Επιτροπής, οι συνεδριάσεις του είδους αυτού χρησιμεύουν για να διασφαλιστεί ένα εύλογο επίπεδο συντονισμού μεταξύ των χρηματοδοτών.

Σε ένα γενικότερο πλαίσιο, ένα αναθεωρημένο σύστημα ανταλλαγών πληροφοριών μεταξύ της Επιτροπής και των κρατών μελών για τη χρηματοδότηση αποφάσεων ανθρωπιστικής βοήθειας είχε εισαχθεί κατά το 1997. Το σύστημα αυτό αποβλέπει στην ενίσχυση του συντονισμού με την επιστρεφόμενη αναδιαβίβαση εντός 48 ωρών μέσω του Internet των αποφάσεων χρηματοδότησης και των στατιστικών.
ΓΡΑΠΤΗ ΕΡΩΤΗΣΗ E-3081/98

υποβολή: Angela Billingham (PSE) προς την Επιτροπή

(9 Οκτωβρίου 1998)

Θέμα: Έρευνα για τη δολοφονία του Σεβασμιωτάτου Juan Gerardi στη Γουατεμάλα

Σε ποιές ενέργειες θα προβεί η Επιτροπή ώστε να εξασφαλίσει την εκ μέρους των αρχών της Γουατεμάλα μιας αντικειμενικής, και ισορροπημένης έρευνας, καθώς και δίκης για τη δολοφονία του Σεβασμιωτάτου Juan Gerardi, Βοηθού Επισκόπου της Γουατεμάλα και συντονιστή του Γραφείου Ανθρωπίνων Δικαιωμάτων του Αρχιεπισκόπου;

Η δολοφονία του διεπράχθη δύο ημέρες μετά την κυκλοφορία του εγγράφου "Nunca Mas", έκθεση διά της οποίας τεκμηριώνονται 55.021 περιπτώσεις καταπάτησης των ανθρωπίνων δικαιωμάτων κατά τη διάρκεια του εμφυλίου πολέμου.

Σε ποιά διαβήματα θα προβεί η Επιτροπή ώστε να ζητηθεί επιτακτικά από τις αρχές της Γουατεμάλα να προστατεύσουν τη σωματική ακεραιότητα όλων των άλλων πολιτών της χώρας, ιδίως εκείνων που εργάζονται στον τομέα των ανθρωπίνων δικαιωμάτων;

Απάντηση του κ. Marín εξ ονόματος της Επιτροπής

(29 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2191/98 του κ. Ford(1).

(1) ΕΕ C 13 της 18.1.1999, σελ. 152.
ΓΡΑΠΤΗ ΕΡΩΤΗΣΗ E-2907/98

υποβολή: Florus Wijsenbeek (ELDR) προς την Επιτροπή

(2 Οκτωβρίου 1998)

Θέμα: Ανταγωνισμός φορέων που εκδίδουν άδειες οδήγησης

Μπορεί η Επιτροπή να αναφέρει κατά πόσον στα διάφορα κράτη μέλη οι εξετάσεις για την απόκτηση άδειας οδήγησης έχουν ανατεθεί σε άλλους, μη κρατικούς φορείς;

Μπορεί επίσης να αναφέρει η Επιτροπή κατά πόσον, εφόσον πρόκειται για μη κρατικούς φορείς, έχει προηγηθεί προκύρηξη δημόσιου διαγωνισμού;

Μπορεί επίσης να εξετάσει η Επιτροπή πώς έχει ρυθμισθεί στα διάφορα κράτη μέλη το θέμα της προσφυγής κατά των αποφάσεων της εκδίδουσας τις άδειες οδηγήσεως αρχής και εάν πρόκειται πάλι για ανεξάρτητους φορείς;

Τέλος, μπορεί η Επιτροπή να αναφέρει συνοπτικώς εάν, παράλληλα προς τις αρμόδιες για την έκδοση αδειών οδήγησης αρχές, υπάρχει η δυνατότητα να αποκτήσει κανείς άδεια οδηγήσεως από άλλους, εγκεκριμένους από το κράτος, φορείς;

Απάντηση του κ. Kinnock εξ ονόματος της Επιτροπής

(23 Οκτωβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3030/98

υποβολή: Raimo Ilaskivi (PPE) προς την Επιτροπή

(8 Οκτωβρίου 1998)

Θέμα: Εκμάθηση της φινλανδικής γλώσσας στο Ahvenanmaa

Σύμφωνα με πληροφορίες που δημοσιεύθηκαν στις σημερινές εφημερίδες, υπάλληλος της διοίκησης της επαρχίας Ahvenanmaa απηγόρευσε σε άλλο υπάλληλο να παρακολουθήσει μαθήματα της φινλανδικής γλώσσας, πρώτης επίσης γλώσσας της Φινλανδίας, κατά τις ώρες εργασίας του. Ωστόσο, ο εν λόγω υπάλληλος θα μπορούσε να παρακολουθήσει μαθήματα άλλων γλωσσών κατά τις ώρες εργασίας. Ως δικαιολογία προεβλήθη το γεγονός ότι η γνώση της φινλανδικής γλώσσας δεν θεωρείται απαραίτητη στο Ahvenanmaa, μία περιοχή με δικιά της γλώσσα και διοίκηση. Εν τούτοις, σημαντικό μέρος των τουριστών που επισκέπτονται το Ahvenanmaa, προέρχεται από την Φινλανδία. Η απαγόρευση της παρακολούθησης μαθημάτων της φινλανδικής γλώσσας την στιγμή που επιτρέπεται η παρακολούθηση μαθημάτων άλλων γλωσσών, αποτελεί διάκριση.

Πιστεύει η Επιτροπή ότι η απαγόρευση αυτή είναι σύμφωνη, μεταξύ άλλων, με το καθεστώς το οποίο έχει αναγνωρίσει η ΕΕ στο Ahvenanmaa και, εάν όχι, ποιά μέτρα προτίθεται να λάβει η Επιτροπή προκειμένου, να εξασφαλισθεί ότι οι υπάλληλοι της διοίκησης της επαρχίας Ahvenanmaa θα έχουν στο εξής δικαίωμα να παρακολουθούν, εάν το επιθυμούν, μαθήματα φινλανδικών σε ισότιμη βάση με τις άλλες γλώσσες;

Απάντηση του κ. Oreja εξ ονόματος της Επιτροπής

(24 Νοεμβρίου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-2806/98

υποβολή: Joan Vallvé (ELDR) προς την Επιτροπή

(17 Σεπτεμβρίου 1998)

Θέμα: Το "Μυστήριο" του Elx

Η πόλη Elx ή Elche της Ισπανίας επιδιώκει να αναγνωριστεί από την UNESCO ως Κληρονομιά της Ανθρωπότητας μια μακραίωνη πολιτιστιστική της παράδοση, η θεατρική αναπαράσταση του λεγόμενου "Μυστηρίου" ή "Φιέστα" του Elx. Η αναπαράσταση του "Μυστηρίου", το οποίο χρονολογείται από τα τέλη του Δεκάτου Τετάρτου αιώνα, πραγματοποιείται ανέκαθεν ετησίως στη διάρκεια των εορτών της Αναλήψεως της Θεοτόκου, στις 14 και 15 Αυγούστου. Για την εκδήλωση αυτή ο συγγραφέας Joan Fuster έχει πει τα εξής:"Στη λαϊκή αυτή γιορτή διατηρείται αναλύωτη η λόγια παράδοση και η τοπική θρησκευτική ευλάβεια συνδέεται άμεσα με τις επικρατέστερες εκφάνσεις ενός πολιτισμού που αντιστέκεται στο χρόνο.Τα στοιχεία παλαιών λειτουργικών τελετών που επιβιώνουν βρίσκουν άμεση ανταπόκριση στη σημερινή καθημερινή ζωή, πράγμα που δημιουργεί την εντύπωση αλλά και τη βεβαιότητα ότι πρόκειται για μεγάλο συλλογικό γεγονός".

Προτίθεται η Επιτροπή, σύμφωνα με το άρθρο 128 της Συνθήκης για την Ευρωπαϊκή Ένωση να υποστηρίξει αυτή την πρωτοβουλία, πράγμα που θα αποτελούσε αναγνώριση της αξίας της μακραίωνης αυτής ευρωπαϊκής πολιτιστικής παράδοσης;

Απάντηση του κ. Oreja εξ ονόματος της Επιτροπής

(20 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτησή του Η-865/98 κατά την ώρα των ερωτήσεων της συνόδου του Οκτωβρίου 1998(1) του Κοινοβουλίου.

(1) Συζητήσεις του Κοινοβουλίου (Οκτωβρίου 1998).
ΓΡΑΠΤΗ ΕΡΩΤΗΣΗ E-1957/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(30 Ιουνίου 1998)

Θέμα: Κατασκευή μικρών υδροηλεκτρικών συστημάτων στη Γαλικία

Η αυτόνομη κυβέρνηση της Γαλικίας (Ισπανία) σχεδιάζει την έγκριση κατασκευής περισσότερων από 200 μικρών υδροηλεκτρικών συστημάτων, με την οικονομική στήριξη της Ευρωπαϊκής Ένωσης μέσω διάφορων κοινοτικών προγραμμάτων.

Λαμβάνοντας υπόψη ότι η Γαλικία είναι μία από τις αυτόνομες κοινότητες της Ισπανίας που εξάγει ήδη περισσότερο από το ήμισυ της ηλεκτρικής ενέργειας που παράγει και ότι σήμερα βρίσκονται σε εξέλιξη διάφορα προγράμματα κατασκευής αιολικών πάρκων και φραγμάτων, καθώς και με περισσότερα από εκατό μικρά ενεργά υδροηλεκτρικά συστήματα που έχουν καταστρέψει ζώνες με μεγάλη αξία από οικολογική και χωροταξική άποψη, θέτουμε τις εξής ερωτήσεις:

1. Γνωρίζει η Επιτροπή την παρούσα κατάσταση;

2. Έχει λάβει η Επιτροπή κάποια αίτηση οικονομικής στήριξης για το εν λόγω πρόγραμμα κατασκευής επιπλέον μικρών υδροηλεκτρικών συστημάτων εκ μέρους των εθνικών και περιφερειακών αρχών;

3. Δεδομένου ότι υπάρχει χρηματοδότηση απο κοινοτικά κονδύλια, μπορεί η Επιτροπή να διευκρινίσει ποιά κονδύλια χορηγήθηκαν και βάσει ποιών κριτηρίων;

4. Αν υποθέσουμε ότι υλοποιηθεί η εν λόγω κατασκευή, ποιά μέτρα προτίθεται να υιοθετήσει η Επιτροπή προκειμένου οι αρμόδιες αρχές να διεξάγουν επακριβή μελέτη του προγράμματος, με παροχή συμβουλών από εμπειρογνώμονες, η οποία να υποδεικνύει τόσο τις υγειονομικές όσο και τις περιβαλλοντικές επιπτώσεις, όπως ορίζεται στην οδηγία 85/337/ΕΟΚ(1) σχετικά με την αξιολόγηση των επιπτώσεων συγκεκριμένων δημόσιων και ιδιωτικών προγραμμάτων στον περιβάλλον;

Απάντηση της κ. Wulf-Mathies εξ ονόματος της Επιτροπής

(31 Ιουλίου 1998)

Η Επιτροπή νομίζει ότι γνωρίζει ότι, ανάμεσα στο σύνολο των μικρής κλίμακας κεντρικών υδροηλεκτρικών σταθμών στις οποίες αναφέρονται οι αξιότιμοι βουλευτές, μόνο 30 έχουν εγκριθεί.

Η Επιτροπή δεν έχει λάβει καμία αίτηση συγχρηματοδότησης από το Ευρωπαϊκό Περιφερειακό Ταμείο Αναπτύξεως ή το Ταμείο Συνοχής για το σχέδιο αυτό.

Εάν οι ισπανικές αρχές υποβάλλουν μια τέτοιου είδους αίτηση, η Επιτροπή θα προβεί σε βάθος ανάλυση του φακέλου. Μια ενδεχόμενη απόφαση συγχρηματοδότησης θα ληφθεί μόνον εφόσον το σχέδιο έργου είναι σύμφωνο με όλες τις κοινοτικές πολιτικές, συμπεριλαμβανομένης και εκείνης που αφορά θέματα περιβάλλοντος.

(1) ΕΕ L 175 της 5.7.1985, σελ. 40.
ΓΡΑΠΤΗ ΕΡΩΤΗΣΗ E-2143/98

υποβολή: Graham Watson (ELDR) προς την Επιτροπή

(13 Ιουλίου 1998)

Θέμα: AIDS

Κατά την 12η Παγκόσμια Διάσκεψη για το AIDS στην Γενεύη πρόκειται να παρουσιασθούν νέα στοιχεία από τα οποία προκύπτει ότι όσον αφορά την πρόσβαση στην θεραπεία υπάρχει ένα τεράστιο χάσμα ανάμεσα στις ανεπτυγμένες χώρες όπου ο αριθμός των κρουσμάτων μειώνεται και στις χώρες του τρίτου κόσμου όπου ο αριθμός των θυμάτων του AIDS αυξάνεται συνεχώς.

Λαμβάνοντας υπόψη το γεγονός ότι στις χώρες του τρίτου κόσμου 90 % των ατόμων που έχουν προσβληθεί από τον ιό του AIDS αγνοούν ότι είναι φορείς, ποιές πρωτοβουλίες προτίθεται να αναλάβει η Επιτροπή, προκειμένου να χορηγήσει βοήθεια στις αναπτυσσόμενες χώρες για τον εντοπισμό και την θεραπεία των πασχόντων και ποιά βοήθεια παρέχει σήμερα για την προώθηση της ενημέρωσης και της ευαισθητοποίησης σχετικά με το AIDS;

Απάντηση του κ. Pinheiro εξ ονόματος της Επιτροπής

(16 Σεπτεμβρίου 1998)

Κατά τα έντεκα χρόνια που πέρασαν, η Κοινότητα ανέλαβε τη δέσμευση να χορηγήσει περισσότερα από 200 εκατ.ECU στην άμεση στήριξη του ιού της ανθρώπινης ανοσοεπάρκειας/του συνδρόμου επίκτητης ανοσοποιητικής ανεπάρκειας (HIV/AIDS) ώστε να παρέμβει σε 90 περίπου διαφορετικές χώρες τόσο σε περιφερειακό όσο και διεθνές επίπεδο. Η υποστήριξη αυτή έχει επικεντρωθεί για μεγάλο μέρος σε εκπαίδευση με στόχο τους πληθυσμούς που διατρέχουν κίνδυνο. Το πρόγραμμα έχει επίσης βοηθήσει τον τομέα υγείας ώστε να αντεπεξέλθη με τα αίτια και τις συνέπειες αυτής της επιδημίας μέσω για παράδειγμα τη στήριξη για ασφαλείς στρατηγικές αίματος, βασικές στρατηγικές φροντίδας και εκπαίδευσης ιατρικού και παραϊατρικού προσωπικού.

Επιπλέον η Κοινότητα έχει αναπτύξει και αυξήσει τη γενική στήριξη στους τομείς υγείας στις αναπτυσσόμενες χώρες. Τα τελευταία χρόνια έχουν διατεθεί περίπου 1.000 εκατ.ECU στις χώρες της Αφρικής, της Καραϊβικής και του Ειρηνικού (ΑΚΕ) για να ενισχυθεί ο τομέας της υγείας γενικά. Προφανώς, η υποστήριξη αυτή περιλαμβάνει τη κύρια βοήθεια που έχει δοθεί από την Κοινότητα για ασθενή άτομα συμπεριλαμβανομένων όσων έχουν μολυνθεί με τον ιό HIV, η οποία έχει οργανωθεί μέσω του γενικού συστήματος υγείας.

Εν όψει της επίκλησης που έγινε διεθνώς στα πλαίσια των κοινοτικών πρωτοβουλιών, η Επιτροπή έχει τώρα ετοιμάσει μια ανακοίνωση που εντοπίζει πρόσθετα μέσα κινητοποίησης της διεθνούς αλληλεγγύης για το AIDS. Το θέμα αυτό θα συζητηθεί σύντομα στο Κοινοβούλιο και στο Συμβούλιο και περιλαμβάνει δυνατότητες για την Κοινότητα να διοργανώσει την υποστήριξη συμπληρωματικών πρωτοβουλιών εφόσον τα κράτη μέλη και οι δημοσιονομικές αρχές μπορέσουν να εντοπίσουν τις κατάλληλες στρατηγικές και τους πόρους.
ΓΡΑΠΤΗ ΕΡΩΤΗΣΗ E-2333/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Φόρος για την καταχώριση οχημάτων

Έχει ενημερωθεί η Επιτροπή για την επιβολή φόρου για την καταχώριση μεταχειρισμένων οχημάτων τα οποία έχουν εισαχθεί στην Ιρλανδία από άλλα κράτη μέλη; Το ύψος του φόρου αυτού υπολογίζεται από τις φορολογικές αρχές της Ιρλανδίας βάσει της ονομαστικής αξίας των οχημάτων η οποία είναι πάντα μεγαλύτερη από την πραγματική τους αξία στην αγορά. Συμφωνεί η Επιτροπή ότι η επιβολή του φόρου αυτού είναι αντίθετη με τις αρχές για την ενιαία αγορά;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Η Επιτροπή γνωρίζει την επιβολή φόρου καταχώρισης στα μεταχειρισμένα αυτοκίνητα στην Ιρλανδία. Γενικά, ο ιρλανδικός φόρος καταχώρισης στα επιβατηγά οχήματα επιβάλλεται στην πρώτη καταχώριση του οχήματος ως ποσοστό της αξίας λιανικής πώλησης συμπεριλαμβανομένου του ΦΠΑ (τιμή πώλησης ελεύθερης αγοράς). Σύμφωνα με τη νομολογία του Δικαστηρίου, όπως επιβεβαιώθηκε από την απόφαση της 23ης Οκτωβρίου 1997 στην υπόθεση C-375/95 (Επιτροπή κατά Ελλάδας), ο φόρος καταχώρισης στα μεταχειρισμένα αυτοκίνητα πρέπει να υπολογίζεται βάσει της τρέχουσας αξίας του αυτοκινήτου λαμβάνοντας υπόψη την πραγματική υποτίμηση του οχήματος. Όσον αφορά τα οχήματα που εισάγονται μόνιμα από ένα κράτος μέλος σε άλλο, ένα φορολογικό σύστημα μπορεί να θεωρηθεί συμβιβάσιμο με το άρθρο 95 της συνθήκης ΕΚ μόνο εφόσον είναι διαρθρωμένο κατά τρόπο που να αποκλείει το ενδεχόμενο τα εισαγόμενα προϊόντα να φορολογούνται περισσότερο από τα εγχώρια, ώστε σε καμία περίπτωση να μην εισάγονται διακρίσεις. Αυτό σημαίνει, ότι υφίσταται παράβαση του άρθρου 95 της συνθήκης ΕΚ όταν ο φόρος στο εισαγόμενο προϊόν και ο φόρος στο παρόμοιο εγχώριο προϊόν υπολογίζονται με διαφορετικό τρόπο βάσει διαφορετικών κριτηρίων που οδηγούν στην υψηλότερη φορολογία του εισαγόμενου προϊόντος. Η αξία του εισαγόμενου μεταχειρισμένου αυτοκινήτου θα πρέπει στη συνέχεια να συγκριθεί με τα μεταχειρισμένα αυτοκίνητα που διατίθενται προς πώληση στην Ιρλανδία. Πράγματι, η τιμή μεταπώλησης των τελευταίων περιλαμβάνει μέρος των φόρων που καταβλήθηκαν κατά την πρώτη καταχώριση στην Ιρλανδία (κατά γενικό κανόνα, όταν το αυτοκίνητο είναι νέο).

Στην προκειμένη περίπτωση, είναι δύσκολο να συναχθεί από τις δοθείσες πληροφορίες όσον αφορά τον υπολογισμό της φορολογικής βάσης σύμφωνα με μία υποθετική αξία, ότι ο ιρλανδικός φόρος καταχώρισης στα εισαγόμενα μεταχειρισμένα αυτοκίνητα πρέπει να θεωρηθεί ως παράβαση των βασικών αρχών που προαναφέρθηκαν. Εάν το Αξιότιμο Μέλος γνωρίζει συγκεκριμένες περιπτώσεις, η Επιτροπή θα επιθυμούσε να τις εξετάσει και δεν θα παραλείψει να λάβει τα απαραίτητα μέτρα, εάν διαπιστώσει ότι οι αρχές του κοινοτικού δικαίου δεν γίνονται σεβαστές. Στο πλαίσιο αυτό, η Επιτροπή ενέκρινε πρόσφατα πρόταση οδηγίας του Συμβουλίου(1), προκειμένου να τροποποιηθεί η ισχύουσα κοινοτική νομοθεσία και να βελτιωθεί η ελεύθερη κυκλοφορία προσώπων και οχημάτων. Στην περίπτωση μεταφοράς του τόπου κατοικίας από ένα κράτος μέλος σε άλλο, προτείνεται στα κράτη μέλη να μην επιβάλλουν φόρους καταχώρισης στα οχήματα που εισάγονται στην επικράτειά τους.

(1) ΕΕ C 108 της 7.4.1998.